Il-Knisja f’Malta rreaġixxiet għal dak qalet ilbieraħ fil-Parlament il-Ministru Helena Dalli meta sostniet li qassisin pedofili għandhom jiġu ġġudikati għal għemilhom quddiem il-Qrati Ċivili bħalma jiġu ġġudikati rġiel oħra li jwettqu l-istess reat. Fi stqarrija l-Knisja qalet li dan huwa żbaljat għax is-saċerdoti huma ġġudikati bħal irġiel oħra mill-Qorti Ċivili. Qalet li prova ċara ta’ dan huwa każ ta’ ftit żmien ilu, li wkoll ingħata pubbliċità qawwija fil-midja, fejn saċerdoti involuti kienu ġġudikati mill-Qrati Ċivili u saħansitra weħlu sentenza ta’ ħabs. Żiedet tgħid li l-anqas mhu korrett dak li qalet il-Ministru Dalli, jiġifieri li “għad għandna anomalija fejn jekk qassis u raġel jabbużaw mit-tfal, tal-ewwel jitneħħa minn qassis jew jintbagħat fi djoċesi oħra, mentri r-raġel jiġi proċessat fil-Qorti u jekk jinstab ħati jintbagħat il-ħabs. Dwar dan il-Knisja qalet li saċerdot li jkun akkużat li kkommetta dan ir-reat, ikun iġġuddikat mit-Tribunal tal-Knisja u l-piena tista’ tkun li jitneħħa minn saċerdot. Madankollu qalet li dan ma jfissirx li l-istess saċerdot ma jkunx iġġudikat mill-Qrati Ċivili wkoll. Anzi qalet li dan ifisser li saċerdot ikun iġġuddikat kemm fit-Tribunal tal-Knisja kif ukoll fil-Qrati Ċivili. Il-Knisja semmiet ukoll li f’każijiet bħal dawn, il-proċeduri li jsiru mill-Knisja qatt ma jieħdu post il-proċeduri tal-Istat. F’dawn il-każi, l-ebda proċedura tal-Knisja ma tieħu post il-liġi tal-Istat jew iċċaħħad id-dritt tal-vittma li tirrapporta delitt lill-awtoritajiet ċivili, qalet il-Knisja waqt li sostniet li hija impenjata li toqgħod għal-liġijiet tal-Istat. L-omertà fuq il-pedofelija mhix fl-interess tat-tfal B’reazzjoni għal din l-istqarrija l-Ministru Helena Dalli qalet li ż-żewġ qassisin li semmiet il-Kurja tressqu l-qorti u wara sfaw arrestati għaliex il-vittmi rrapportaw dan il-każ lill-pulizija. Hija qalet li d-diskors tagħha fil-Parlament kien dwar każijiet fejn ma jsir ebda rapport mill-vittmi. F’dan il-każ, il-Kurja, għalkemm b’informazzjoni privata dwar abbużi sessawali minn qassisin, ma rrapportatx il-każ lill-pulizija. Il-Ministri kienet qed tikkwota minn rapporta li kitbet fl-2010 fejn sostniet li jkun għalxejn li l-Kurja tirrapporta lill-qassisin involuti f’każijiet ta’ abbuż sesswali lill-pulizija għax ma tista’ tittieħed ebda azzjoni kriminali kontrihom mingħajr il-kunsens tal-vittmi. F’dan l-artiklu hija qalet li dan kien il-każ sakemm inbidlet il-liġi fejn il-pulizija riedu jieħdu azzjoni anki jekk rapport isir minn ġirien jew qraba. L-istqarrija temmet tgħid li l-Ministru Dalli kienet qed titkellem dwar il-bżonn li jissaħħu dawn il-liġijiet li llum, l-Isqof Awżiljarju Mons. Charles Scicluna kien jgħid li għandhom jiġu rrispettati waqt li saħqet li dan qed isir fl-interess tat-tfal.